Εθνικός Αστέρας

Ο **Αθλητικός Όμιλος Εθνικός Αστέρας Καισαριανής** είναι ελληνικό ποδοσφαιρικό σωματείο το οποίο εδρεύει στην Καισαριανή. Το επίσημο έτος ίδρυσης είναι το 1927. Επίσημα χρώματα του αποτελούν το κόκκινο και το λευκό. Το έμβλημά του είναι το κόκκινο αστέρι. Την περίοδο 1993–2012 συμμετείχε στις επαγγελματικές κατηγορίες με την επωνυμία «**[[Ποδοσφαιρική Ανώνυμη Εταιρεία]] Γυμναστικός Αθλητικός Όμιλος Εθνικός Αστήρ**» και με τον διακριτικό τίτλο «**[[Ποδοσφαιρική Ανώνυμη Εταιρεία|Π.Α.Ε.]] Εθνικός Αστήρ**». Χρησιμοποιεί ως αγωνιστική έδρα το Δημοτικό Γήπεδο Καισαριανής «Μιχάλης Κρητικόπουλος», ενώ παλαιότερα αγωνιζόταν επίσης στο γήπεδο του Α.Ο. Νήαρ Ηστ Καισαριανής. Από την αγωνιστική περίοδο 2024–2025 αγωνίζεται στο τρίτο εν τάξει πρωτάθλημα της Γ΄ Εθνικής Κατηγορίας.

## Ιστορία
[thumb|180px|Ο Α.Ο. Εθνικός Καισαριανής του 1930, [Η Βραδυνή|εφημερίδα «Βραδυνή», 6 Ιούλιου 1930.]]
thumb|200px|Ο Γ.Α.Ο. Εθνικός Αστέρας Καισαριανής του 1974.
### Γ.Α.Ο. Εθνικός Αστέρας Καισαριανής (1927–2022)
Η ιστορία του ποδοσφαιρικού συλλόγου ξεκινάει το 1927, όταν ιδρύθηκε ο **Εθνικός Αθλητικός Όμιλος Καισαριανής**. Το 1943, κατά τη διάρκεια της κατοχής, ο Α.Ο. Εθνικός Καισαριανής και ο Αστέρας Καισαριανής (έτος ίδρυσης 1930) συγχωνεύτηκαν, και δημιουργήθηκε ο **Γυμναστικός Αθλητικός Όμιλος Εθνικός Αστήρ Καισαριανής**. Πρώτος πρόεδρος του Εθνικού Αστέρα ορίστηκε ο Στράτος Καλλονιάτης, αντιπρόεδρος ο Τζον Μπαρδής και γενικός γραμματέας ο Σταύρος Ρίτσος.

Μετά την κατοχή και τη συγχώνευση, ο Εθνικός Αστέρας πλέον, αγωνιζόταν επίσημα από την περίοδο 1945–46, στα πρωταθλήματα της Ε.Π.Σ. Αθηνών. Την περίοδο 1964–1965 και έχοντας στη σύνθεσή του μεταξύ άλλων τoν Σταμάτη Βουρδαμή και προπονητή τον Γιώργο Δαρίβα κερδίζει την άνοδο ως δευτεραθλητής από το τοπικό στην Β΄ Εθνική Κατηγορία, για πρώτη φορά. Στη Β΄ Εθνική αγωνίστηκε 8 συνεχόμενες χρονιές, από το 1965–1966 μέχρι και το 1972–1973, όποτε και υποβιβάστηκε εκ νέου στο πρωτάθλημα Ε.Π.Σ. Αθηνών.

Την περίοδο 1974–1975 κατέκτησε το πρωτάθλημα Ε.Π.Σ. Αθηνών και προκρίθηκε στο ειδικό πρωτάθλημα ανόδου 1975 της Ε.Π.Ο., όπου τερμάτισε στην 1η θέση του 4ου ομίλου αφήνοντας πίσω του τον Α.Π.Σ. Ζάκυνθος, τον Άρη Πατρών, τον Άρη Αιτωλικού, τον Όλυμπο Κέρκυρας, τη Θύελλα Κατσικά και τον Α.Σ. Μετέωρα Καλαμπάκας και κέρδισε την επιστροφή στη Β΄ Εθνική. Έκτοτε καθιερώθηκε για δεκαετίες στις εθνικές κατηγορίες. Από το 1975–1976 μέχρι και το 1982–1983 αγωνίστηκε στη Β΄ Εθνική, όποτε και υποβιβάστηκε. Τα επόμενα χρόνια αγωνίστηκε στην Γ΄ Εθνική Κατηγορία, με εξαίρεση τις περιόδους 1988–1989 και 1991–1992 που αγωνίστηκε στην Δ΄ Εθνική Κατηγορία.

Το 1996–1997 ως πρωταθλητής Νοτίου ομίλου της Γ΄ Εθνικής κέρδισε την επιστροφή του στη Β΄ Εθνική, και την αμέσως επόμενη, 1997–1998, ως τριταθλητής της Β΄ Εθνικής υπό την τεχνική ηγεσία του Σπύρου Λιβαθηνού, την ιστορική άνοδο στην Α΄ Εθνική Κατηγορία για πρώτη φορά στην ιστορία του συλλόγου. Στο πρωτάθλημα της Α΄ Εθνικής αγωνίστηκε 4 συνεχόμενες χρονιές, από τη σεζόν 1998–1999 μέχρι και τη σεζόν 2001–2002, όποτε και υποβιβάστηκε. Ο πρώτος αγώνας του Εθνικού Αστέρα στην Α΄ Εθνική ήταν στις 23 Αυγούστου 1998 με αντίπαλο τον Άρη Θεσσαλονίκης εκτός έδρας στο γήπεδο Χαριλάου (ήττα με 2–0). Στη συνέχεια, για 10 χρονιές μέχρι και το 2012, έλαβε συνεχώς μέρος στη Β΄ Εθνική, όποτε το 2011–2012 υποβιβάστηκε και έπειτα ακολούθησε πτωτική πορεία της ομάδας.

Αρχικά, τις επόμενες 2 περιόδους (2012–2013 και 2013–2014) μετέχει στην Γ΄ Εθνική, οπού όμως παραιτείται, και ως εκ τούτου από την περίοδο 2014–2015 έως το 2021–2022 μετείχε στα τοπικά πρωταθλήματα της Ε.Π.Σ. Αθηνών, όπου γνώρισε 2 συνεχείς υποβιβασμούς μέχρι την Γ΄ Κατηγορία Ε.Π.Σ. Αθηνών. Την περίοδο 2016–2017 αγωνιζόταν στην Γ΄ Κατηγορία Ε.Π.Σ. Αθηνών. Την περίοδο 2017–2018 πραγματοποίησε την άνοδο στη Β΄ Κατηγορία Ε.Π.Σ. Αθηνών.

### Α.Ο. Μικρασιατικός Εθνικός Αστέρας Καισαριανής (2022–2023)
Στις 4 Ιουλίου 2022 ο ιστορικός Γ.Α.Ο. Εθνικός Αστέρας Καισαριανής συγχωνεύτηκε με τον Α.Ο. Μικρασιατικό Καισαριανής (έτος ίδρυσης 1971), ο οποίος αγωνιζόταν στην Α΄ Κατηγορία Ε.Π.Σ. Αθηνών, και δημιουργήθηκε ο **Αθλητικός Όμιλος Μικρασιατικός Εθνικός «Αστέρας» Καισαριανής**.

Την αγωνιστική περίοδο 2022–2023 ο Μικρασιατικός Εθνικός Αστέρας Καισαριανής κατέκτησε για πρώτη φορά το Κύπελλο Ε.Π.Σ. Αθηνών, νικώντας τον Άρη Πετρούπολης, ομάδα Γ΄ Εθνικής Κατηγορίας, με 1–0 στον τελικό στο γήπεδο «Γεώργιος Καμάρας», ενώ παράλληλα έχασε την είσοδο του στο Πρωτάθλημα Πρωταθλητριών Ε.Π.Σ. στην ισοβαθμία με τον Α.Ο. Χαϊδαρίου.

### Α.Ο. Μικρασιατικός Αστέρας Καισαριανής (2023–2025)
αριστερά|μικρογραφία|245x245εσ|Εικόνα από εκτός έδρας αναμέτρηση με τον Ηλυσιακό (σεζόν 2024/25)
Στις 4 Ιουλίου 2023 ο Α.Ο. Μικρασιατικός Εθνικός Αστέρας Καισαριανής συγχωνεύτηκε με τον Γ.Σ. Καισαριανής και μετονομάστηκε σε «**Αθλητικός Όμιλος Μικρασιατικός «Αστέρας» Καισαριανής**».

Την αγωνιστική περίοδο 2023–2024 κατέκτησε το πρωτάθλημα της Α΄ Κατηγορίας Ε.Π.Σ. Αθηνών στον Α΄ Όμιλο και εξασφάλισε την συμμετοχή του στο Πρωτάθλημα Πρωταθλητριών Ε.Π.Σ., στο οποίο κέρδισε σχετικά άνετα την ιστορική άνοδο στην Γ΄ Εθνική Κατηγορία.

Την αγωνιστική περίοδο 2024–2025 συμμετείχε στο πρωτάθλημα της Γ΄ Εθνικής Κατηγορίας στον 4ο όμιλο και κατέκτησε την 9η θέση εξασφαλίζοντας την παραμονή του στην κατηγορία. Επίσης έφτασε ως τα ημιτελικά του Κυπέλλου Ε.Π.Σ.Α. όπου αποκλείστηκε από τον Απόλλωνα Σμύρνης.

### Α.Ο. Εθνικός Αστέρας Καισαριανής (2025–Σήμερα)
Στις 24 Ιουλίου 2025, η ομάδα προχώρησε σε αλλαγή του ονόματος και του εμβλήματος που χρησιμοποιούσε στα μέσα κοινωνικής δικτύωσης, επαναφέροντας το όνομα και μια παραλλαγή του εμβλήματος του πιο πετυχημένου και ιστορικού συλλόγου από αυτούς που συγχωνεύθηκαν, του Εθνικού Αστέρα. Μετά την ανακοίνωση της πρώτης προπόνησης ενόψει της νέας σεζόν, κατά την οποία η διοίκηση ανέφερε την ονομασία «Εθνικός Αστέρας» αντί για «Αστέρας Καισαριανής», οι φίλαθλοι της ομάδας έσπευσαν να στηρίξουν την επιστροφή στις ιστορικές ρίζες της. Αν και επίσημα δεν έχει ανακοινωθεί ακόμα κάτι φαίνεται ότι η συγχώνευση μεταξύ των ομάδων του Μικρασιατικού Καισαριανής, του Εθνικού Αστέρα και του Γ.Σ. Καισαριανής παύει να υφίσταται ενώ η μη επανίδρυση του Μικρασιατικού ή του Γ.Σ. Καισαριανής ουσιαστικά σήμαναν και την διάλυση των άλλων δύο συγχωνευμένων σωματείων της πόλης. 

## Τίτλοι
* Πρωτάθλημα Γ΄ Εθνικής (**1 Τίτλος**): 1996–1997
* Πρωτάθλημα Δ΄ Εθνικής (**1 Τίτλος**): 1991–1992
* Πρωτάθλημα Α΄ Κατηγορίας Ε.Π.Σ. Αθηνών (**2 Τίτλοι**): 1974–1975, 2023–2024 
* Κύπελλο Ε.Π.Σ. Αθηνών (**1 Τίτλος**): 2022–2023

### Διακρίσεις
* Τριταθλητής Β΄ Εθνικής: 1997–1998 (άνοδος στην Α΄ Εθνική Κατηγορία)
* Δευτεραθλητής Α΄ Κατηγορίας Ε.Π.Σ. Αθηνών: 1964–1965 (άνοδος στη Β΄ Εθνική Κατηγορία)
* Δευτεραθλητής Γ΄ Κατηγορίας Ε.Π.Σ. Αθηνών: 2017–2018 (άνοδος στη Β΄ Κατηγορία Ε.Π.Σ. Αθηνών)
* Προημιτελικά Κυπέλλου Ελλάδας: 1980–1981

## Αγωνιστική πορεία
### Η αγωνιστική πορεία διαχρονικά
Η διαχρονική αγωνιστική πορεία του Εθνικού Αστέρα Καισαριανής στα επίσημα πρωταθλήματα:

### Σύνολα συμμετοχών στα εθνικά πρωταθλήματα

## Χρώματα – Έμβλημα
Επίσημα χρώματα του αποτελούσαν το κόκκινο και το λευκό. Το έμβλημά του ήταν το κόκκινο αστέρι. Το έμβλημα με το πέρασμα των χρόνων έχει τυπωθεί σε πολλές παραλλαγές.

### Εξέλιξη του εμβλήματος

 ethnikos asteras older logo.jpg|Παλαιότερο έμβλημα.
 Ethnikos Asteras (logo, 90s).svg|Έμβλημα της Π.Α.Ε. Εθνικός Αστέρας.
 Εθνικός_Αστέρας_logo2.png|Έμβλημα μέχρι το 2022.
 Astéras Kaisarianís (logo).svg|Έμβλημα του Αστέρα Καισαριανής (2022–2025)


## Αξιομνημόνευτοι ποδοσφαιριστές
*  Σταμάτης Βουρδαμής
*  Μπάμπης Μαστρογιάννης
*  Στέλιος Γιαννακόπουλος
*  Ζόραν Γιόβισιτς
*  Μπράνκο Μιλοβάνοβιτς
*  Μπόζινταρ Μπάντοβιτς
*  Κώστας Κοττάκης
*  Χρήστος Λυκούδης 
*  Αλεξάντερ Κρίστιτς
*  Ντανιέλ Εντουσέι
*  Νίκος Τσιαντάκης 
*  Δημήτρης Ναλιτζής
*  Γιάννης Καλιτζάκης 
*  Στέλιος Ρασιδάκης
*  Πέτρος Μαρινάκης
*  Αλέξης Αλεξούδης
*  Γιώργος Αμανατίδης
*  Θοδωρής Αρμύλαγος
*  Βασίλης Έξαρχος
*  Γιώργος Ζαχαρόπουλος
*  Ραφίκ Τζεμπούρ
*  Άκης Λυκούδης
*  Γιώργος Αγγελόπουλος (Ντάνος)
*  Μιχάλης Παυλής
*  Ανέστης Αναστασιάδης
*  Χρήστος Αραβίδης
*  Βασίλης Λαμπρόπουλος
*  Γιώργος Κορακάκης
*  Λουκάς Λουκά
*  Λευτέρης Ματσούκας
*  Φότο Στρακόσια
*  Νίκος Μήτρου
*  Χρυσόστομος Μιχαηλίδης

## Σημειώσεις


## Παραπομπές


## Πηγές
* Κουβά Γιάννη, *Η ιστορία του Εθνικού Αστέρα Καισαριανής*, 1992, ISBN 9789608520455

Κατηγορία:Εθνικός Αστέρας Καισαριανής
Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927
Κατηγορία:Ελληνικοί προσφυγικοί αθλητικοί σύλλογοι